ลูกค้าแบ่งเงิน กระจายลงทุนตั๋วบี/อียังฮอต
ลูกค้าแบงก์เริ่มกระจายความเสี่ยง ลงทุนผ่านกองทุนรวมตั๋วบี/อี
5 มี.ค. 2555

ลูกค้าแบงก์เริ่มกระจายความเสี่ยง ลงทุนผ่านกองทุนรวมตั๋วบี/อี 
ยังหอมหวาน แบงก์ยันต้องขายต่อ แต่ดอกเบี้ยจะลดเท่าเงินฝาก
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส และกรรมการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ กล่าวว่า ลูกค้าของธนาคารประมาณ 80% เริ่มหันมาลงทุนผ่านกองทุนรวมอสังหาริมทรัพย์ และกองทุนตราสารหนี้ที่ออกโดย บลจ.แลนด์ แอนด์ เฮ้าส์ จากเดิมที่ไม่เคยลงทุนในกองทุนรวม เพราะเดือน ส.ค.ปีนี้การรับคุ้มครองเงินฝากจะลดเหลือบัญชีละ 1 ล้านบาท 
ขณะที่พระราชกำหนด (พ.ร.ก.) แก้หนี้กองทุนเพื่อการฟื้นฟูและพัฒนาระบบสถาบันการเงิน กำหนดให้ธนาคารต้องนำส่งค่าธรรมเนียมจากตั๋วบี/อี เช่นเดียวกับเงินฝากในระดับ 0.47% จากเดิมที่ตั๋วบี/อี ไม่ต้องนำส่งค่าธรรมเนียมเหมือนเงินฝาก ทำให้ลูกค้าจึงเริ่มมองหาผลิตภัณฑ์ที่ให้ผลตอบแทนสูง เพื่อกระจายการลงทุนส่งผลให้ปีนี้ บลจ.แลนด์ แอนด์ เฮ้าส์ จึงมีแผนออกกองทุนใหม่ๆ อีกหลายกอง 
ทั้งนี้ คาดว่าถึงสิ้นปีนี้สินทรัพย์ของกองทุนจะไม่ต่ำกว่า 2 หมื่นล้านบาท จากปัจจุบันสินทรัพย์ของกองทุนมีเกือบ 8,000 ล้านบาท 
ปัจจุบัน บลจ.แลนด์ แอนด์ เฮ้าส์ จะเน้นขายกองทุนอสังหาริมทรัพย์ เนื่องจากเป็นธุรกิจที่เชี่ยวชาญกับกองทุนตราสารหนี้ ปัจจุบันทั้ง 2 กองมีสินทรัพย์เฉลี่ยกองละ 4,000 ล้านบาท
น.ส.จุฑามาศ กล่าวว่า ลูกค้าในกลุ่มที่จะไม่ได้รับความคุ้มครองเงินฝาก คือ มีเงินฝากเกิน 1 ล้านบาท ของธนาคารแลนด์ แอนด์ เฮ้าส์ มีประมาณ 5% ของฐานเงินฝากรวม ลูกค้ากลุ่มนี้จึงต้องกระจายความเสี่ยง แต่ก็ยังให้ความสนใจตั๋วบี/อี เพราะเป็นผลิตภัณฑ์ที่มีระยะเวลา ธนาคารจึงยังมีตั๋วบี/อี จำหน่ายให้กับลูกค้าเหมือนเดิม
“หลังจาก พ.ร.ก.แก้หนี้กองทุนฟื้นฟูฯ ผ่านขั้นตอน ลูกค้าก็ตื่นตัวเรื่องการกระจายพอร์ตการลงทุน และถามการลงทุนในกองทุนค่อนข้างมาก” น.ส.จุฑามาศ กล่าว
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า ธนาคารยังคงมีผลิตภัณฑ์ตั๋วบี/อี จำหน่ายให้กับลูกค้า สำหรับกลุ่มลูกค้าที่ยอมรับได้กับการลงทุนในผลิตภัณฑ์ที่ไม่ได้รับการคุ้มครองเงินฝาก โดยเฉพาะลูกค้ากลุ่มสถาบันจะชื่นชอบการลงทุนในตั๋วบี/อี แต่จะปรับลดผลตอบแทนของตั๋วบี/อี ให้เท่ากับดอกเบี้ยเงินฝาก พร้อมทั้งลดสัดส่วนตั๋วบี/อี จาก 70% เหลือ 30% ในปีนี้ เพื่อบริหารต้นทุนทางการเงิน
นางอรนุช ยอมรับว่า หลัง พ.ร.ก.แก้หนี้กองทุนฟื้นฟูฯ กำหนดให้นำส่งค่าธรรมเนียมตั๋วบี/อี เหมือนกับเงินฝากจะทำให้ต้นทุนทางการเงินส่วนหนึ่งเพิ่มขึ้นบ้าง แต่ก็สามารถนำต้นทุนมาหักกลบกับนโยบายลดภาษีนิติบุคคลเหลือ 23% จากเดิม 30%
นางอรนุช กล่าวว่า สินเชื่อนั้นช่วง 2 เดือนแรก ลูกค้ามีสัญญาณกลับสู่ภาวะการลงทุนปกติแล้ว 70-80% แต่ยังไม่เต็ม 100% โดยกลุ่มอุตสาหกรรมยานยนต์ฟื้นเร็วกว่าที่คิด